**APSTIPRINĀTS**

ar Madonas novada pašvaldības domes

30.11.2023. lēmumu Nr. 780

(protokols Nr. 22, 57. p.)

**Madonas novada pašvaldības un Varakļānu novada pašvaldības kopīgo iestāžu**

**UZRAUDZĪBAS PADOMES**

**NOLIKUMS**

*Izdots saskaņā ar Pašvaldības likuma 80. panta ceturto daļu*

**I. Vispārīgie jautājumi**

1. Madonas novada pašvaldības un Varakļānu novada pašvaldības (turpmāk – Pašvaldības) kopīgo iestāžu Uzraudzības padome (turpmāk - Padome) ir koleģiāla institūcija, kas izveidota Pašvaldību kopīgo iestāžu (turpmāk – Kopīga iestāde) darbības pārraudzībai.

2. Padomi izveido, groza tās sastāvu, apstiprina tās nolikumu, pamatojoties uz Pašvaldību domju lēmumiem. Padome sastāv no 5 locekļiem, tajā skaitā Padomes priekšsēdētāja.

3. Padomes sastāvu veido:

3.1. Padomes priekšsēdētājs – Madonas novada pašvaldības izpilddirektors;

3.2. Padomes priekšsēdētāja vietnieks – Varakļānu novada pašvaldības domes priekšsēdētāja vietnieks.

3.3. Padomes locekļi:

3.2.1. Madonas novada pašvaldības domes priekšsēdētāja vietnieks komunālās saimniecības, teritoriālās pārvaldības un attīstības jautājumos;

3.2.2. Madonas novada pašvaldības domes priekšsēdētāja vietnieku uzņēmējdarbības atbalsta, tūrisma attīstības un veselības aprūpes jautājumos;

3.2.3. Varakļānu novada pašvaldības Varakļānu pagasta un Murmastienes pagasta pārvaldes vadītājs.

4. Padomes locekļu pilnvaru termiņš nedrīkst pārsniegt attiecīgās domes pilnvaru laiku. Padomes locekļa pilnvaras izbeidzas vienlaicīgi ar attiecīgā sasaukuma pašvaldības domes pilnvarām. Ja Padomes locekļa – pašvaldības deputāta - pilnvaras izbeidzas pirms noteiktā attiecīgā sasaukuma pašvaldības pilnvaru termiņa vai Padomes loceklis – domes priekšsēdētāja vietnieks - zaudējis vai atstājis domes priekšsēdētāja vietnieka amatu, viņš zaudē arī Padomes locekļa statusu un viņa vietā attiecīgā dome deleģē jaunu locekli.

**II.** **Padomes kompetence**

5. Padome veic Pašvaldību likumā, šajā nolikumā un citos normatīvajos aktos noteiktās pašvaldību kopīgo iestāžu uzraudzības padomes funkcijas, t.sk.:

5.1. apstiprina Kopīgas iestādes gada budžetu, ņemot vērā Pašvaldību finansējumu, un darbības plānu un iesniedz tos zināšanai Pašvaldībās;

5.2. nosaka Kopīgas iestādes vadītāja un darbinieku mēnešalgu;

5.3. apstiprina Kopīgas iestādes struktūru, darbinieku amatalgas, lemj par amatu savienošanu;

5.4. saskaņā ar Pašvaldību lēmumiem pieņem darbā un atbrīvo no darba, kā arī disciplināri soda Kopīgas iestādes vadītāju;

5.5. novērtē Kopīgas iestādes darbības rezultātus, Kopīgas iestādes vadītāja darba rezultātus saskaņā ar Madonas novada pašvaldībā noteikto darba izpildes rezultātu novērtēšanas kārtību;

5.6. veic Kopīgas iestādes darbības uzraudzību, kontrolējot tās uzdevumu izpildi un pēc nepieciešamības dodot saistošus norādījumus Iestāžu vadītājam;

5.7. Pieprasa Kopīgas iestādes vadītājam sniegt informāciju un atskaites par Kopīgas iestādes darbību;

5.8. atceļ Kopīgas iestādes vadītāja prettiesiskus lēmumus, ja uzskata to par nepieciešamu.

5.9. izskata sūdzības par Kopīgas iestādes darbu, Kopīgas iestādes vadītāja pieņemtajiem lēmumiem.

6. Padome apstiprina Kopīgas iestādes veidlapu, darbinieku apliecības un formas tērpa paraugu, atbilstoši amata pienākumu pildīšanas nepieciešamībai.

7. Ja viena no Pašvaldībām vēlas izstāties no Kopīgās iestādes, tā savu lēmumu par izstāšanos paziņo otrai pašvaldībai vismaz 3 (trīs) mēnešus pirms izstāšanās. Padome apstiprina rīcības plānu un kārtību, kādā tiks veikta izstāšanās no Kopīgās iestādes. Vienai no pašvaldībām izstājoties no Kopīgās iestādes, tā tiek reorganizēta. Kopīgās iestādes reorganizācija tiek veikta atbilstoši normatīvo aktu nosacījumiem.

**III.** **Padomes darbības kārtība**

8. Padome darbojas kārtējās un ārkārtas sēdēs. Kārtējās Padomes sēdes sasauc Padomes priekšsēdētājs ne retāk kā divas reizes gadā. Ārkārtas Padomes sēdes sasauc Padomes priekšsēdētājs pēc savas iniciatīvas vai pēc vismaz divu Padomes locekļu ierosinājuma.

9. Padomes sēdēs ar padomdevēja tiesībām var piedalīties pieaicināti eksperti un speciālisti. Kopīgas iestādes vadītāji piedalās tajās Padomes sēdēs, kuru kārtībā ir jautājumi par konkrētās Kopīgās iestādes darbu un viņam ir tiesības izteikt savu viedokli par visiem izskatāmiem jautājumiem, bet nav balsstiesības.

10. Padomes sēdes ir lemttiesīgas, ja tajās piedalās vismaz trīs no Padomes locekļiem un vismaz viens loceklis no katras Pašvaldības.

11. Padome lēmumus pieņem, atklāti balsojot, ievērojot šādu balsu sadalījumu: katram Padomes loceklim ir viena balss.

12. Lēmums ir spēkā un saistošs, ja par to nobalsojusi vairāk nekā puseno klātesošajiem Padomes locekļiem. Ja balsis sadalās vienādi, izšķirošā ir Padomes priekšsēdētāja balss.

13. Padomes sēdes protokolē Madonas novada pašvaldības Centrālās administrācijas Lietvedības nodaļa, kas ir atbildīga par Padomes lietvedības kārtošanu un Padomes lēmumu izziņošanu, protokolu un lēmumu pieejamību un glabāšanu.

14. Padomes sēdē izskatāmos jautājumus un darba kārtību nosaka Padomes priekšsēdētājs ne vēlāk kā 3 (trīs) darba dienas pirms Padomes sēdes. Darba kārtību un izskatāmos jautājumus var grozīt un papildināt, ja par to lemj Padomes locekļi, izņemot informatīvos jautājumus, kuros neparedz Padomes balsojumu.

15. Padomes locekļi sēdēs piedalās personīgi. Sēde var notikt attālināti, ja tam piekrīt vismaz 3 padomes locekļi.

16. Padomes sēdes sasaukšanas datumu, laiku un darba kārtību protokolists paziņo Padomes locekļiem, Kopīgas iestādes vadītājam un pieaicinātajām personām ne vēlāk kā **3** (trīs) dienas pirms sēdes pēc Padomes priekšsēdētāja lūguma.

17. Padomes sēdes vada Padomes priekšsēdētājs, vai viņa prombūtnes gadījumā – viņa vietnieks.

18. Visi Padomes lēmumi nosūtāmi Pašvaldību domēm, izpilddirektoriem un Kopīgām iestādēm.

**IV. Padomes vadība**

19. Padomi vada tās priekšsēdētājs. Priekšsēdētāja prombūtnes vai slimības gadījumā, viņa pienākumus pilda Padomes priekšsēdētāja vietnieks.

20. Padomes priekšsēdētājs:

20.1. vada Padomes darbu un pārstāv Padomi attiecībās ar Pašvaldībām, Kopīgām iestādēm un citām valsts, pašvaldību iestādēm un personām;

20.2. slēdz darba līgumu ar Kopīgu iestāžu vadītājiem, kurus amatā apstiprinājušas Pašvaldību domes;

20.3. savas kompetences ietvaros izdod rīkojumus Kopīgo iestāžu vadītājiem;

20.4. paraksta Padomes sēžu protokolus un lēmumus, kā arī citus dokumentus, kas tiek izdoti Padomes vārdā.